CELEX: 62014TN0578
Language: sk
Date: 2014-08-01 00:00:00
Title: Vec T-578/14: Žaloba podaná 1. augusta 2014 – VSM Geneesmiddelen/Komisia

29.9.2014   
            
            
               SK
            
            
               Úradný vestník Európskej únie
            
            
               C 339/26
            
         Žaloba podaná 1. augusta 2014 – VSM Geneesmiddelen/Komisia
   (Vec T-578/14)
   2014/C 339/31
   Jazyk konania: angličtina
   
      Účastníci konania
   
   
      Žalobkyňa: VSM Geneesmiddelen BV (Alkmaar, Holandsko) (v zastúpení: U. Grundmann, advokát)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               určil, že Komisia protiprávne neiniciovala hodnotenie zdravotných tvrdení o rastlinných látkach Európskym úradom pre bezpečnosť potravín upravené v článku 13 ods. 3 nariadenia (ES) č. 1924/2006 (1) od 1. augusta 2014 a
            
         
               —
            
            
               alternatívne zrušil rozhodnutie, údajne obsiahnuté v liste Komisie z 29. júna 2014, o nezačatí hodnotenia zdravotných tvrdení o rastlinných látkach Európskym úradom pre bezpečnosť potravín prostredníctvom postupu upraveného v článku 13 do 1. augusta 2014.
            
         
      Dôvody a hlavné tvrdenia
   
   Na podporu žaloby žalobkyňa tvrdí, že podľa článku 13 ods. 3 nariadenia (ES) č. 1924/2006 (nariadenie o zdravotných tvrdeniach) mala Európska komisia povinnosť prijať najneskôr do 31. januára 2010 zoznam povolených tvrdení o látkach používaných v potravinách. Pri príprave prijatia takéhoto zoznamu bol Európsky úrad pre bezpečnosť potravín poverený posúdením tvrdení, ktoré predložili členské štáty. V septembri 2010 však Komisia oznámila, že preruší a prehodnotí hodnotiaci postup, pokiaľ ide o rastlinné látky, v dôsledku čoho tento úrad prestal posudzovať tieto tvrdenia. Komisia prerušila len hodnotiaci postup týkajúci sa rastlinných látok, pričom prerušenie sa netýkalo iných látok, napríklad chemických.
   Žalobkyňa Európsku komisiu listom z 23. apríla 2014 vyzvala, aby Európskemu úradu pre bezpečnosť potravín uložila pokyn bezodkladne obnoviť posudzovanie zdravotných tvrdení týkajúcich sa rastlinných látok používaných v potravinách, keďže sa jej vo významnej miere dotýka súčasné právne vákuum a neistota v oblasti zdravotných tvrdení týkajúcich sa rastlinných látok používaných v potravinách.
   Komisia žalobkyňu vo svojom liste z 19. júna 2014 informovala, že bola oboznámená s rôznymi obavami členských štátov a organizácií, a že v tomto štádiu nezačne hodnotenie zdravotných tvrdení o rastlinných látkach. Žalobkyňa zaslala Komisii ďalší list z 8. júla 2014, v ktorom určila lehotu na začatie hodnotení zdravotných tvrdení o rastlinných látkach Európskym úradom pre bezpečnosť potravín do 31. júla 2014. Komisia na tento list neodpovedala.
   Preto možno dospieť k záveru, že Európska komisia nevytvorila úplný zoznam povolených zdravotných tvrdení o látkach používaných v potravinách vyžadovaný článkom 13 ods. 3 nariadenia o zdravotných tvrdeniach. Článok 13 tohto nariadenia nielenže stanovuje jasnú lehotu, ale aj jasne definuje postup na prijatie zoznamu zdravotných tvrdení o látkach používaných v potravinách. Nariadenie nepriznáva Európskej komisii žiadnu diskrečnú právomoc zmeniť procesný postup alebo prekročiť lehotu.
   Okrem toho v súlade s odôvodnením [8] nariadenia o zdravotných tvrdeniach toto nariadenie sleduje stanovenie „všeobecných zásad, ktoré sa vzťahujú na všetky tvrdenia o potravinách“. Toto jasne ukazuje, že normotvorca nemal v úmysle zaviesť rôzne úrovne hodnotenia pre osobitné druhy látok. Preto všetky úvahy Európskej komisie týkajúce sa osobitného režimu hodnotenia tvrdení o rastlinných látkach nielenže nemajú právny základ, ale sú v rozpore s celkovými cieľmi nariadenia.
   
      (1)  Nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (Ú. v. EÚ L 404, s. 9).